## Sanitat remet als departaments de salut recomanacions d’ús de mascaretes en instal·lacions sanitàries com a mesura preventiva

*** Es recomana el seu ús per part de persones simptomàtiques en espais compartits, professionals que atenen casos simptomàtics, així com totes les persones, tant sanitaris com pacients i acompanyants, en àmbits vulnerables com sales de tractaments quimioteràpics, unitats de trasplantats, UCI i urgències hospitalàries i de Primària
* Els departaments podran ampliar estes mesures per a evitar la transmissió de virus respiratoris d’acord amb la seua avaluació de risc i sobre la base del criteri dels Servicis de Medicina Preventiva
* La Comunitat Valenciana es troba en situació de nivell baix d’epidèmia, en la qual es va arribar la setmana passada a 787,8 casos per 100.000 habitants**

La Conselleria de Sanitat ha remés als departaments de salut de la Comunitat Valenciana una instrucció de la Direcció General de Salut Pública que establix la recomanació de l’ús de mascaretes en les instal·lacions sanitàries dependents de la Conselleria en determinats casos, com a mesura preventiva davant el possible repunt d’infecció per virus respiratoris, encara que la Comunitat Valenciana es troba actualment en situació de nivell baix d’epidèmia en la qual es va arribar la setmana passada a 787,8 casos per 100.000 habitants.

Concretament, la instrucció considera pertinent establir la recomanació de l’ús de mascaretes quirúrgiques per part de persones simptomàtiques quan estiguen en espais compartits, professionals que atenen casos simptomàtics així com totes les persones, tant personal sanitari com pacients i acompanyants, en àmbits vulnerables com ara sales de tractaments quimioteràpics, unitats de trasplantats, unitats de vigilància intensiva i similars, així com en les urgències hospitalàries i d’Atenció Primària.

Així mateix, el document afig que estes mesures es podran ampliar en zones a on es concentren pacients i familiars si la direcció del centre així ho establix, d’acord amb la seua avaluació de risc i segons el pla d’actuació de cada centre. Per tant, segons les característiques i capacitat del centre, s’aplicaran els circuits interns de control de la transmissió de virus respiratoris, ús de mascareta i mesures de continuïtat assistencial, sobre la base del criteri del Servici de Medicina Preventiva.

Estes mesures es troben recollides en el Pla de contingència davant augments en la incidència d’infeccions respiratòries agudes (Ires), que també ha sigut remés ja a tots els departaments de salut. En este pla es definix una sèrie d’estratègies per a garantir la continuïtat de l’atenció sanitària durant les epidèmies estacionals de virus respiratoris, incloent les recomanacions de Salut Pública, així com les mesures organitzatives i operatives en l’àmbit d’Atenció Primària i Hospitalària.

L’objectiu principal d’este pla és definir recomanacions i actuacions associades a escenaris de risc establits en funció de les dades de transmissibilitat i de les característiques i capacitats operatives dels centres sanitaris del Sistema Valencià de Salut.

**Vacunació per a la prevenció**

En el pla de contingència també s’establix que la vacunació contra la grip i/o Ires continua sent “una pedra angular” per a la prevenció de les Ires. En este sentit, la Conselleria de Sanitat recorda que els centres de salut vacunen contra la grip i COVID- 19 des del passat 3 de novembre el conjunt de la població, després d’haver iniciat la vacunació entre els grups de més risc, durant el primer mes de campanya.

En este sentit, cal recordar que la Conselleria ha reforçat els circuits de vacunació en tots els departaments de salut i ha facilitat la cita per via digital, mitjançant l’ampliació d’horaris en Atenció Primària. A més, s’ha activat un sistema d’enviament de missatges SMS per a recordar als grups prioritaris la seua disponibilitat de cita, i s’ha potenciat la vacunació en entorns específics com residències, col·legis, centres d’educació especial i centres de dia.

Fecha: 27/11/2025